Sukar lupakan detik rakan dibunuh Komunis
BATU PAHAT: Peristiwa menyaksikan  rakan seangkatan dibunuh di depan mata serta kekejaman lain seperti membakar rumah dan menyeksa penduduk kampung oleh pengganas komunis antara pengalaman yang tidak boleh dilupakan seorang veteran tentera, Nordin Hussin, 88. Kejadian sekitar 1954 hingga 1958 tersebut  meninggalkan kesan mendalam kepadanya yang ketika itu  bertugas sebagai penjaga stor Unit Artileri  di Kem Yishun, Singapura. “Banyak kekejaman pengganas komunis ini berlaku di depan mata saya, selain melihat rakan-rakan dibunuh, mereka membakar rumah penduduk, membakar bas dan tidak terkecuali  menyeksa penduduk kampung.” katanya kepada pemberita semalam. Beliau ditemui pada  program Ziarah Veteran ATM bersempena sambutan Bulan Kemerdekaan ke-63 kelolaan  Hospital Pakar KPJ Johor dan Pasaraya Econsave, di Senggarang  di sini. Sementara itu, Ketua Pegawai Eksekutif Hospital Pakar KPJ Johor  Mohd Azhar Abdullah berkata, program berkenaan merupakan aktiviti tanggungjawab sosial korporat bagi  menghargai jasa pejuang negara. Menerusi program itu pihaknya menyampaikan sumbangan  barangan keperluan harian dan beberapa alat bantuan sokongan kesihatan iaitu kerusi roda, tongkat serta pakej kesihatan bernilai  RM600 kepada tiga  veteran Angkatan Tentera Malaysia (ATM)  di Kluang dan Batu Pahat termasuk Nordin. Dua lagi veteran tentera yang menerima bantuan itu ialah  bekas Pegawai Waran 1  Ahmad Adnan, 77, yang berkhidmat dengan  Batalion 10 Rejimen Renjer Diraja dan Koperal Ahmad Sapuan Yakub, 77, yang bertugas di Kor Kejuruteraan ATM. – Bernama 
See author's posts
